Nog ŉ ontsnapte aangekeer voor hy landuit isArgieffoto Die polisie het nog ŉ verdagte wat in Desember saam met vyf ander uit die polisieselle op Hartbeespoort in Noordwes ontsnap het, in hegtenis geneem. Volgens kapt. Sam Tselanyane, woordvoerder van die polisie, is Charles Chauke (34) omstreeks 18:30 Maandag in hegtenis geneem. “Die polisie het op ŉ wenk reageer en die verdagte in hegtenis geneem in ŉ taxi op die N4 tussen Rustenburg en Marikana. Die taxi was op pad na Mosambiek”. Tselanyane het gesê Chauke was voor hy ontsnap het in aanhouding vir talle huisrooftogte in die Scheerpoort-omgewing. Chauke se inhegtenisneming kom nadat Talent Machinda (25) omstreeks 23:00 op 28 Desember in hegtenis geneem is. Die polisie het inligting opgevolg dat hy naby Broederstroom opgemerk is. Machinda was in aanhouding vir die besit van gesteelde goedere en die onwettige besit van ŉ vuurwapen en ammunisie. Chauke en Machinda was deel van ŉ groep van ses verdagtes wat op 20 Desember ontsnap het. Die polisie is intussen steeds op soek na Felix Mlambo (26), Caiphus Shilenge (26), Henry Sithole (22) en Paul Samuel Mozite (24). Dries Botha. Foto: Facebook Mlambo en Shilenge is in hegtenis geneem in verband met die moord op die boer Dries Botha. Hulle is twee van die sewe verdagtes wat aangekla word van die moord op Botha in Julie 2017 op ŉ kleinhoewe naby Brits. Die ander vyf vermeende moordenaars wat daarvan verdink word dat hulle betrokke was by die plaasaanval waartydens Botha sewe keer geskiet is, word steeds in dieselfde selle aangehou, het Tselanyane gesê. Hulle is Promise Mlambo, Joshias Mgwenya, Tshepo Mokgobo (al drie 26), Trust Mfofiti (20) en Thomas Sambana (18). Botha (57) het dae nadat hy op 4 Julie 2017 op sy kleinhoewe in die Kleinfontein-omgewing aangeval is, in ŉ hospitaal in Johannesburg aan sy wonde beswyk. Enigiemand met inligting oor waar die ontsnapte verdagtes hul moontlik kan bevind, word versoek om kol. Simon Mokwena by 082 856 1326 te kontak.